УДК 80

# РАЗВІЦЦЁ МАЎЛЕННЯ ВУЧНЯЎ НА ЎРОКАХ БЕЛАРУСКАЙ МОВЫ

**Юрчанка Святлана Аляксандраўна**

настаўнік беларускай мовы і літаратуры

дзяржаўнай установы адукацыі “Сярэдняя школа №23 г. Магілёва”

(г. Магілёў, Беларусь)

yurchencko.vitalij@yandex.by

# Анатацыя. У артыкуле разглядаецца пытанне развіцця маўлення на ўроках беларускай мовы. Развіццё маўлення з’яўляецца важным напрамакам пры вывучэнні, бо асноўная яго мэта – навучыць школьнікаў мэтанакіравана і правільна ўжываць моўныя сродкі для прыёму і перадачы неабходнай інфармацыі. Развітая мова сведчыць аб інтэлекце вучняў, з’яўляецца паказчыкам культуры, удасканальвае пісьменнасць.

Адна з важнейшых задач сучаснай школы – выхаванне інтэлектуальна развітай, духоўна багатай, нацыянальна свядомай творчай асобы. Без вырашэння гэтай задачы немагчыма паспяхова ажыццявіць праграму нацыянальнага адраджэння. Вялікую ролю ў фарміраванні чалавека выконвае роднае слова. Якуб Колас пісаў: «Скрозь адчыненыя дзверы роднай мовы льецца ў школу шырокая, магутная плынь, плынь асветы, людскі розум і пачуцці дзяцей» [6, с. 319].

Вырашэннем гэтай праблемы займаюцца такія навукоўцы і метадысты, як Л.Гамеза [4], Л.Падгайскі [11], В.Ляшчынская [8]. Усе яны ў сваіх працах спрабуюць знайсці новыя метады і прыёмы, практыкаванні, накіраваныя на развіццё мовы школьнікаў на ўроках беларускай мовы і літаратуры. Пытаннямі развіцця звязнага маўлення займаліся ў свой час і такія вядомыя беларускія метадысты, як З.Варановіч [1], Л.Васюковіч [2], І.Саматыя [2], М.Яленскі [2], [3].

Але задачы навучання застаюцца нязменнымі – выхоўваць асобу, вучыць разважаць, граматна пісаць, садзейнічаць развіццю творчых здольнасцей і асэнсаванага маўлення.

Развіццё маўлення з’яўляецца важным напрамакам пры вывучэнні мовы, бо асноўная яго мэта – навучыць школьнікаў мэтанакіравана і правільна ўжываць моўныя сродкі для прыёму і перадачы неабходнай інфармацыі. З маленства дзеці набываюць першапачатковыя навыкі, але сапраўднае ўдасканаленне мовы адбываецца ў сацыяльным асяроддзі, у зносінах з іншымі людзьмі. Важная задача настаўнікаў – дапамагаць вучням успрымаць разнастайную інфармацыю, вучыць выказваць свае думкі, дзяліцца ўражаннямі, пачуццямі вусна і пісьмова.

Развіваць мову дзяцей – гэта значыць так арганізаваць навучальны працэс, каб школьнікі сістэматычна выконвалі разнастайныя моўныя і маўленчыя практыкаванні, якія садзейнічаюць асэнсаванню і засваенню нормаў літаратурнага вымаўлення і правапісу, узбагачаюць слоўнік і актуалізуюць формы слоў, знаёмяць з выяўленчымі сродкамі мовы і яе стылістычнай шматграннасцю, вучаць ствараць разнастайныя па змесце і будове словазлучэнні, сказы, тэксты. Неабходна таксама вучыць школьнікаў працаваць над выяўленнем зместу і формы выказванняў, паказваць ім прыёмы, якія дапамагаюць лагічна, упарадкавана афармляць вусна і пісьмова ўласныя думкі.

Развіваць звязную мову – значыць спалучыць у працы усе асноўныя элементы маўлення: змест, лагічнасць выказвання, тэматычную закончанасць, сэнсавую і структурную цэласнасць, дакладнасць, вобразнасць, выразнасць, яснасць, належнае моўнае афармленне, бо ўсе гэтыя кампаненты спалучаюцца ў працэсе перадачы думак.

У працэсе развіцця мовы вучні назапашваюць навыкі правільнага выкарыстання моўных сродкаў:

* інтанацыйна - акцэнталагічныя;
* лексічныя;
* словаўтваральныя;
* граматычныя;
* марфалагічныя;
* сінтаксічныя;
* стылістычныя.

Адна з важнейшых задач па развіццю мовы – усвядомленае авалоданне моўнымі сродкамі звязнага выказвання. Рашаецца яна шляхам комплекснай работы пры вывучэнні ўсіх раздзелаў курса “Беларуская мова”[2, с.109].

Работа па развіццю мовы – гэта фарміраванне ўменняў і навыкаў лагічна будаваць звязнае выказванне, умець ствараць звязаны тэкст.

Таму перш за ўсё неабходна, каб вучні пачыналі работу са знаёмства з паняццем тэкст:

* тэма, асноўная думка;
* падтэмы, падзел на лагічныя часткі;
* сродкі сувязі сказаў у тэксце;
* тыпы маўлення;
* стылі маўленчай дзейнасці [2, с.109].

Сістэма работы пачынаецца з пачатковых класаў і працягваецца ў кожным класе пры вывучэнні беларускай мовы. Гэта значыць, што вучні замацоўваюць і ўдасканальваюць уменні працаваць над звязаным выказваннем.

Асноўнымі метадамі і прыёмамі работы па развіццю маўлення з’яўляюцца:

* прыёмы функцыянальна-стылістычнай работы з тэкстам: аналіз узораў навуковага, публіцыстычнага, мастацкага, афіцыйнага і гутарковага стыляў, выяўленне характэрных прымет пэўнага стылю; вызначэнне стылістычнай прыналежнасці розных тэкстаў; стварэнне і рэдагаванне ўласных тэкстаў;
* прыёмы работы з тэкстамі розных функцыянальна-сэнсавых тыпаў (апавяданне, апісанне, разважанне): аналіз узораў тэкстаў розных тыпаў, вызначэнне іх прымет, складанне кампазіцыйных схем; складанне ўласных тэкстаў розных тыпаў, увядзенне ў тэксты неабходнай інфармацыі; кампазіцыйная праўка прапанаваных тэкстаў;
* прыёмы работы над жанрамі маўлення: аналіз узораў тэкстаў розных жанраў, падрыхтоўка і напісанне ўласных тэкстаў у жанры нататкі, водгуку, рэпартажу ці фельетона і г. д.;
* прыёмы навучання звязным выказванням: зместава-кампазіцыйны аналіз тэкстаў, аналіз лексіка-граматычных сродкаў, складанне сказаў на аснове апорных слоў, увядзенне ў тэкст сказаў[10, с. 365].

Вельмі карысна ўжываць прыёмы, якія накіраваны на мысленне: *гульні, славеснае маляванне па карцінах, складанне дыялогаў, работа з рознымі слоўнікамі.*

Найбольш значнымі і карыснымі творчымі работамі па развіццю звязнага маўлення вучняў з’яўляецца *пераказ*, *пераклад*, *сачыненне*.

*Пераказ* – перадача ў вуснай ці пісьмовай форме прачытанага ці ўспрынятага на слых тэксту, стварэнне тэксту на аснове дадзенага [10, с. 388]. У працэсе падрыхтоўкі і правядзення пераказаў у вучняў выпрацоўваюцца ўменні ўспрымаць змест тэкстаў розных стыляў, тыпаў і жанраў, вызначаць іх тэму і асноўную думку, кампазіцыйную структуру, складаць план выказвання, удасканальваць напісанае і інш. Гэты від работы станоўча ўплывае на ўзбагачэнне лексічнага запасу вучняў, развівае граматычны лад маўлення, удасканальвае арфаграфічную і пунктуацыйную пісьменнасць, садзейнічае фарміраванню ўменняў правільна і мэтанакіравана выкарыстоўваць моўныя сродкі ў адпаведнасці з мэтай і ўмовамі зносін.

У працэсе падрыхтоўкi i правядзенні пераказаў дзеці выпрацоўваюць уменні рабiць лагiчны аналiз тэксту, выдзяляць у iм галоўнае i другараднае, складаць план выказвання, дакладна перадаваць змест пачутага, убачанага або прачытанага, звязана выказваць думкi.

Такім чынам, пераказ – адзін з традыцыйных эфектыўных сродкаў развіцця звязанага маўлення вучняў [10, с. 396].

У сістэме навучання беларускай мове асаблівае месца займае *пераклад. Пераклад* з адной мовы на другую папаўняе слоўнікавы запас вучняў, удасканальвае веды па граматыцы, садзейнічае больш глыбокаму разуменню структуры роднай мовы. Лінгвістычная аснова *перакладу* – параўнанне фактаў абедзвюх моў. Пераклад дае магчымасць, па-першае, удакладніць, замацаваць і актывізаваць атрыманыя веды на функцыянальнай аснове, па-другое, параўноўвае рознаўзроўневыя факты і з’явы абедзвюх моў, што дазваляе глыбей асэнсаваць найбольш складныя моўныя з’явы, а таксама весці сістэматычную працу па пераадоленні недахопаў [10, с. 409].

Важнае месца сярод творчых работ адводзіцца *сачыненню*.

*Сачыненне* – гэта самастойнае звязанае выказванне вучнямі сваіх думак, пачуццяў, разважанняў, меркаванняў на прапанаваную тэму. Сачыненне больш складаны від работы, таму што патрабуе ад школьнікаў стварэння ўласнага тэксту пэўнага стылю і жанру. Сачыненне характарызуецца творчым падыходам да раскрыцця тэмы, з’яўляецца сродкам самавыражэння асобы вучня, яго жыццёвай пазіцыі, унутраннага свету [10, с. 396].

Работа над сачыненнем развівае ў школьнікаў уменне назіраць, асэнсоўваць, даваць ацэнку ўбачанаму, выказваць уражанні аб прачытаным ці пачутым, разважаць, даказваць, супастаўляць і параўноўваць прадметы і з’явы, рабіць высновы. Сачыненне таксама дае магчымасць меркаваць пра веданне вучнямі фактычнага матэрыялу, пра іх уменне карыстацца вобразнавыяўленчымі сродкамі ва ўласным выказванні.

Работа над сачыненнем мае большую магчымасць для самастойнай творчай дзейнасці школьнікаў, для навучання іх звязанай мове.

Адна з важнейшых задач работы па развiццю маўлення – усвядомленае авалоданне моўнымi сродкамi звязанага выказвання. Рашаецца яна шляхам комплекснай работы пры вывучэннi ўсiх раздзелаў курса. Адны раздзелы курса беларускай мовы з’ яўляюцца базавымi для развiцця навыкаў выкарыстання пэўнага моўнага сродку ў мове, а iншыя даюць магчымасць арганiзаваць трэнiровачную работу i далейшае ўдасканаленне дадзенага навыку. На гэтым будуецца этапнасць работы па развiццю мовы, якая мае на ўвазе якаснае змяненне навыкаў пры навучанні.

Розныя віды работы і сістэмны падыход спрыяюць узбагачэнню слоўнікавага запасу вучняў, развіваюць мысленне, удасканальваюць арфаграфічную і пунктуацыйную граматнасць, фарміруюць уменні правільна выкарыстоўваць сродкі мовы ва ўласным выказванні.

Каб абудзіць у вучняў цікавасць да творчай работы, выклікаць жаданне пазнаваць таямніцы роднага слова, развіць уменне самастойна працаваць, неабходна стварыць спрыяльныя ўмовы для дзейнасці. Важная задача настаўніка-філолага – бачыць у дзіцяці асобу з уласнымі думкамі , пачуццямі, з уласным успрыманнем, каб вучні маглі разлічваць на тое, што яго магчымасці будуць улічаны настаўнікам.

# СПІС ВЫКАРЫСТАНЫХ КРЫНІЦ

1. Варановіч З.Б. Методыка выкладання беларускай мовы [Тэкст] / З. Б. Варановіч. – Мінск: Універсітэцкае, 1995. – 247 с.

2. Выкладанне беларускай мовы ў школе / М. Г. Яленскі, Л. С. Васюковіч, І. М. Саматыя і інш. – Мінск: Народная асвета, 1994. – 239 с.

3. Выкладанне беларускай мовы ў школе [Тэкст] / Пад. рэд. М.Г. Яленскага. – Мінск: Народная асвета, 1994. – 239 с.

4. Гамеза Л. Узбагачэнне слоўнікавага запасу школьнікаў пры вывучэнні дзеяслова [Тэкст] / Л. Гамеза // Роднае слова. – 2003. – №5. – С. 60-61.

5. Кірыловіч Л. Развіццё мовы школьніка пры вывучэнні назоўніка [Тэкст] / Л. Кірыловіч // Роднае слова. – 1994. – №1. – С. 37 –40.

6. Колас Я. Методыка роднай мовы // Збор твораў: У 14 т. – Т.12. [Тэкст] / Я. Колас. – Мінск: Мастацкая літаратура, 1976. – 457 с.

7. Кухарава, І.А. Схема аналізу мастацкага твора / І.А. Кухарава // Беларуская мова і літаратура, 2001. – № 1.

8. Ляшчынская В.А. Методыка выкладання беларускай мовы [Тэкст] / В.А. Ляшчынская, З.У. Шведава. – Мінск: РІВШ, 2007. – 253 с.

9. Ляшчынская, В. А. Навучанне і выхаванне культуры маўлення на ўроках беларускай мовы // Роднае слова, 1999. – № 7. – С. 100 – 103.

10. Методыка выкладання беларускай мовы: вучэб. дапам. для студэнтаў філал. спецыяльнасцей устаноў, якія забяспечваюць атрыманне выш. адукацыі / М. Г. Яленскі [і інш. ]; пад рэд. М. Г. Яленскага. – Мінск: Адукацыя і выхаванне, 2007. – 448с.

11. Падгайскі Л.П. Развіццё мовы вучняў пачатковых класаў [Тэкст] / Л.П. Падгайскі, Л.М. Івашуціч. – Мінск: Вышэйшая школа, 1979. – 395 с.

12. Руцкая, А. В. Жанры творчых прац па літаратуры: рэалізацыя камунікатыўнага навучання // Беларуская мова і літаратура, 2005. – №1. С. 23-26.